ŉ Hond in ŉ kompleks - Jou Gesin | Solidariteit WêreldJou Gesin | Solidariteit Wêreld
Tuis › Artikels › ŉ Hond in ŉ kompleks
Vrydag | 08 September | 2017
Ons is almal lief vir ons troeteldiere, maar dis nie altyd maklik om ʼn dier, veral ʼn hond, in ʼn kompleks aan te hou nie. As jy in ʼn kompleks woon of beplan om na een te trek en jy wil ʼn hond aanhou, is daar ‘n paar dinge wat jy in ag moet neem.
Eerstens moet jy vasstel of die kompleks troeteldiervriendelik is. Party mense trek juis na ʼn kompleks omdat hulle nie bure met troeteldiere wil hê nie. Maak dus voordat jy intrek of koop seker of jy ʼn hond mag hê.
Tweedens moet jy seker maak jy het die regte soort hond vir ʼn kompleks. Kies ʼn hond wat goed sal aard waar daar min spasie is. Onthou, ʼn dier het oefening nodig, daarom is dit belangrik om daagliks met jou hond te gaan stap. Is daar ʼn park naby die plek waarheen jy wil trek of is dit veilig om in die straat te stap? Jy moet ook jou hond se geblaf in ag neem. Baie bure sal gefrustreerd raak as jou hond heeldag blaf. Dit is dus belangrik om jou hond behoorlik op te lei. Maak seker hy urineer nie binne nie maar wag totdat julle gaan stap en hy luister as jy hom beveel om stil te bly.
ONTHOU OM ALTYD IN DIE HUUROOREENKOMS NEER TE SKRYF PRESIES WAT MET JOU AGENT BESPREEK IS EN SKRIFTELIKE TOESTEMMING TE VERKRY VOORDAT JY DIE HUUROOREENKOMS TEKEN.
Hier onder is ʼn voorbeeld van “tipiese” gedragsreëls van ʼn regspersoon wat troeteldiere toelaat.
Troeteldiereienaars is TEN VOLLE VERANTWOORDELIK vir hul troeteldiere se gedrag.
Geen diere of troeteldiere mag aangehou word sonder die skriftelike toestemming van die Regspersoon se Trustees nie.
Indien die troeteldiereienaar nie skriftelike toestemming het nie, behou die Trustees die reg voor om te eis dat die troeteldier se eienaar die troeteldier binne 48 uur permanent van die perseel verwyder.
Selfs as skriftelike toestemming toegestaan is, kan dit te enige tyd teruggetrek word indien die troeteldiereienaar nie voldoen aan die gedragsreëls oor troeteldiere nie.
Honde moet aan ʼn leiband wees, behoorlik beheer word en nie die ander inwoners versteur wanneer hulle op gemeenskaplike grond kom nie.
Katte moet naamplaatjies dra en gekastreer of gesteriliseer wees.
Indien enige troeteldier enige ander troeteldier, inwoner, besoeker, personeellid of kontrakteur aanval of beseer, behou die Trustees die reg voor om te eis dat die troeteldiereienaar die troeteldier binne 48 uur permanent van die kompleks verwyder. Die troeteldiereienaar sal ook ten volle aanspreeklik wees vir die wettige en ander koste wat deur die besering of skade veroorsaak is.
Die gedragsreëls oor stilte en geraas is van toepassing op alle troeteldiere en troeteldiereienaars. Indien troeteldiere herhaaldelik onaanvaarbare steurnis veroorsaak, behou die Trustees die reg voor om te eis dat die troeteldiereienaar die troeteldier binne 48 uur permanent van die kompleks verwyder.
Die betrokke eienaar sal alle ontlasting wat deur ʼn troeteldier op die gemeenskaplike grond gelaat word, verwyder.